# Nyhetsbrev fra Fagutvalg for prester i helsesektoren (FAPH)

### SEPTEMBER 2020

*FAPH vil gjerne nå alle prester i helsesektoren med informasjon om vårt arbeid. Dette nyhetsbrevet kan leses på Presteforeningens hjemmeside Prest.no og på helseprestforum på Facebook. I tillegg blir det sendt som epost til alle vi har epostadressene til uavhengig av fagforening.*

## AKTUELLE SAKER SEPTEMBER 2020

## Questback om lønn, arbeidsforhold og videreutdanning helseprester 2020

FAPH har utarbeidet denne questback sammen med Presteforeningens forhandlingssjef Kristian Mollestad. Da undersøkelsen ble lukket i begynnelsen av juni var det kommet inn totalt 71 svar.

Undersøkelsen gir noen viktige signaler som Fagutvalget vil arbeide videre med. Dette gjelder særlig: Spesialistordningen, etter- og videreutdanning og veiledning

### Spesialistordningen

Spesialistgodkjenningen i regi av Presteforeningen startet opp i 2009, og totalt 36 prester har fått godkjent sin Spesialitet i praktisk prestetjeneste innen helse- og sosialsektor. Mange av disse har også søkt om fornyelse av spesialiteten.

Av de som har svart på spørsmålet om spesialitet på Questbacken (51/70) er det 14 som svarer ja på at de har spesialitet. 21 indikerer at de arbeider fram mot spesialitet.

Spesialiteten synliggjør helseprestens spesialkompetanse i prestetjeneste tilknyttet institusjon. Den kan være viktig å løfte fram når behovet for egne helseprester utfordres. For FAPH er det et mål at spesialitet skal gi uttelling også økonomisk. FAPH og TU (Tariffutvalg) -Spekter vil arbeide sammen om dette.

### Etter- og videreutdanning

I questbacken er det både spurt om hvilke typer videreutdanning prestene har, og hvordan de vurderer mulighetene til å til egen kompetanseutvikling.

Av de som har svart på spørsmålet om videreutdanning (50/70) er PKU det som flest har (38/50), etterfulgt av ulike typer mastergrader og annen tilleggsutdanning. Mht mulighetene for kompetanseutvikling har 50 svart på dette spørsmålet, og den gjennomsnittlige scoren ligger på ca 4 på en skala 1-6 (svært dårlige – svært gode), men der 11 respondenter indikerer 2 eller 3. I spørsmålet om de viktigste grunnene til ikke å delta på organisert etter- og videreutdanning (Svar 34/70) framstår økonomi (16/34) som viktigste årsak sammen med manglende oppfordring/tilrettelegging fra arbeidsgiver. ( 9/34) Fagutvalg og TU-Spekter vil begge arbeide videre med rammebetingelsene for etter- og videreutdanning for prester i helse- og sosialsektoren.

Undersøkelsen spør også om det finnes en kompetanseplan for prestetjenesten. Der har 50 svart, av disse svarer 26 nei og 9 vet ikke. Kun 15 svarer ja til at det finnes. Dette er også viktig informasjon til FAPH og vi vil se nøyere på behovet for/nytten av å ha en kompetanseplan.

### Veiledning

I undersøkelsen spørres det både om man mottar veiledning, og hvordan veiledningen organiseres. Av de som svarte på første spørsmål (51/70) er det 45 som indikerer at de mottar veiledning og av disse har 31 kollegabasert veiledning, 14 gruppe og 15 individuell.

FAPH ønsker å finne mer ut av den veiledningen som skjer både for å løfte fram betydningen av veiledning, samt å legge til rette for erfaringsutveksling og vurderer dette som tema på en fagsamling.

## Tilsynsordning for spesialprester

I 2019 tok bispemøtet opp temaet «Prestetjeneste i offentlige institusjoner» (sak 45/19). Knyttet til helseprester var det særlig tre områder de var opptatt av: 1.Tilsynsordninger for helseprester. FAPH ønsker en dialog med bispemøtet om hvordan tilsynet skal forståes og praktiseres i forhold til helseprester. 2. Samhandlingsreformens betydning for forholdet mellom helseprester og de lokale menighetene. 3. Endringer i helseprest-tjenesten knyttet til livssynsmangfold.

FAPH vil sende noen spørsmål til hovedprestene ang tilsyn og samhandling i løpet av høsten for å få et bilde av hvordan dette fungerer rundt omkring.

FAPH vil be om en samtale med preses Olav Fykse Tveit om disse spørsmålene.

## **FAPHs medlemmer 2018 - 2021**

Helge Alsaker Solheim, sykehusprest Haukeland, leder FAPH

Håvard Ervik, sykehusprest Molde, sekretær FAPH

Aud Irene Svartvasmo, sykehusprest Diakonhjemmet Oslo

Anne Jørstad, sykehjemsprest Sofienbergsenteret Oslo

Angelika Fjetland, sykehusprest Stavanger universitetssykehus, vara

Anne Beate Tjentland, rådgiver Pfs sekretariat

Mer informasjon om FAPH finnes på <https://prest.no/seksjon/helseprest/>

Kom gjerne med innspill og kommentarer til fagutvalget.   
Vi nås best på epost: fagutvalg.faph@gmail.com